**Stanovisko ZMS, ICOM SK a RGS k prevozu busty Cecilie Gonzagy**

Zväz múzeí na Slovensku (ďalej iba ZMS) je profesijným združením múzeí na Slovensku, ktoré od svojho vzniku reprezentuje, presadzuje a obhajuje práva a záujmy múzeí na Slovensku, predovšetkým svojej členskej základne - 70 múzeí (cca 75 % z celkového počtu 93 registrovaných múzeí). ZMS spolu s viac ako 300 člennou základňou ICOM Slovensko (ďalej iba ICOM SK) a Radou galérií Slovenska (ďalej iba RGS) s 19 členmi (76 % z celkového počtu 25 registrovaných galérií) zastupujeme odbornú múzejnú a galerijnú obec. Skrz túto legitimitu sme sa snažili získať relevantné informácie o okolnostiach prevozu busty Cecilie Gonzagy zo SNM – Spišského múzea v Levoči, ktoré je jedným z našich členských múzeí, keďže mediálne prezentované informácie nás znepokojili.

Primárnou úlohou múzeí a galérií je ochrana a správa zbierkového fondu. Túto povinnosť ukladá okrem iného zákon č. 206/2009 Z. z. o múzeách a galériách a o ochrane predmetov kultúrnej hodnoty (ďalej iba múzejného zákona), ako aj súvisiace vykonávacie predpisy a medzinárodné dokumenty, ktorými sa Slovenská republika riadi. Očakáva sa, že múzeá a galérie zabezpečia adekvátne podmienky pre uchovávanie, konzerváciu a reštaurovanie zbierkových predmetov. Ak tieto podmienky nie sú dostatočné, je nevyhnutné bezodkladne prijať nápravné opatrenia a zabezpečiť riadne konanie v súlade s platnou legislatívou. V tejto súvislosti by sme radi poukázali na potrebu zlepšenia situácie a rešpektovania jasne definovaných noriem pre podmienky uchovávania zbierkových predmetov. Na ich základe je možné posúdiť adekvátnosť prostredia, čím sa dá predísť rôznym pochybnostiam a špekuláciám. Zároveň tento ukazovateľ nemá byť strašiakom a  dôvodom pre presun zbierkových predmetov, ale má byť podnetom pre zlepšenie situácie a zabezpečenie vyššej ochrany kultúrneho dedičstva.

Aj samotné MK SR je zriaďovateľom múzeí a galérií, a teda správcom kultúrneho dedičstva štátu. Zároveň má MK SR zákonnú povinnosť dodržiavať platnú legislatívu a zabezpečiť jej plné uplatňovanie v praxi. Sme presvedčení, že pri riadení a dohľade nad múzejnými inštitúciami by mal byť kladený maximálny dôraz na súlad s právnymi predpismi a odbornými štandardmi a zároveň by mali byť inštitúcie v zriaďovateľskej pôsobnosti MK SR príkladmi správnej legislatívnej i múzejnej činnosti.

Veríme preto, že v prípade spomínaného prevozu busty išlo len o nevhodne zvolený spôsob komunikácie, čo vedie k rôznym domnienkam až dezinformáciám. Včasným informovaním a predovšetkým otvorenou komunikáciou by bolo možné predísť mnohým komplikáciám a najmä nesprávnym interpretáciám, ktoré z nedostatočnej informovanosti vychádzajú.

Ceníme si starostlivosť o kultúrne bohatstvo Slovenska, ktorá bola v súlade s ods. j) § 6 múzejného zákona vyhlásením mimoriadneho bezpečnostného opatrenia aj veľmi razantne prezentovaná. Veríme však, že MK SR urobí všetky kroky, aby toto mimoriadne opatrenie pominulo, čím dôjde k vráteniu zbierkového predmetu do SNM – Spišského múzea v Levoči. Dúfame, že všetky okolnosti tohto neštandardného počínania budú čoskoro vysvetlené a nebudú sa už opakovať.

Naše profesijné združenia by boli radi vnímané ako partneri MK SR v otázkach odborných múzejných činností a ochrany kultúrneho dedičstva na Slovensku. Sme pripravení aktívne sa podieľať na zlepšovaní situácie v múzejníctve a ponúkame našu odbornú pomoc a spoluprácu. Sme naďalej otvorení vzájomnej komunikácii, ktorá by zabezpečila informovanosť našich členov o dôležitých krokoch a rozhodnutiach, ktoré sa ich bezprostredne týkajú. Zároveň apelujeme na obnovenie činnosti Múzejnej a galerijnej rady ako poradného orgánu ministerky.

Ako stavovské organizácie, ktoré zastupujú múzeá a galérie na Slovensku, sme presvedčení, že spoločnými silami dokážeme dosiahnuť udržateľné riešenia a zabezpečiť prosperitu slovenského múzejníctva, nie len pre nás, ale najmä pre budúce generácie.

V Banskej Bystrici, dňa 09.06.2025

Mgr. Michaela Škodová PhDr. Margaréta Musilová

predsedníčka Zväzu múzeí na Slovensku predsedníčka ICOM Slovensko

Mgr. Miloslava Borošová Michalcová, PhD.

predsedníčka Rady galérií Slovenska